De seneste års store fokus på asylstramninger i Udlændinge- og Integrationsministeriet har stået i vejen for en ordentlig integrationsindsats.

Det mener formanden for SF, Pia Olsen Dyhr, der vil have integrationen i fokus efter et kommende valg.

Hun foreslår, at en rød regering opretter et selvstændigt integrationsministerium, som ikke længere skal tage sig af asyldelen.

»Når vi hele tiden taler om stramninger, og fokus ligger på ’dem og os’, så er det klart, at integrationen har svære kår. Selvfølgelig skal vi tale om alt det, der er svært, og alle integrationsudfordringerne – alt andet ville være at gentage fortidens fejl – men vi skal også huske tydeligt at sige, at det kan lade sig gøre at skabe en god integration.«

I 2001 oprettede daværende statsminister Anders Fogh Rasmussen (V) for første gang et integrationsministerium. Det blev nedlagt af S-R-SF-regeringen i 2011 og oprettet igen af Lars Løkke Rasmussen (V) i 2015 som Udlændinge- og Integrationsministeriet.

Integrationsministerierne under de borgerlige regeringer har både taget sig af den asylretlige del og integrationen. Men SF foreslår, at et nyt integrationsministerium under en rød regering skal have »selvstændige muskler« til at tage sig at integrationen, mens Justitsministeriet overtager asylbehandling og EU-retten.

Det er gået i kage

Pia Olsen Dyhr mener, at når man blander ministerier, vil der altid være noget, der er mere akut eller mere vigtigt, som dermed også kommer mere i fokus. Integrations- og udlændingeminister Inger Støjberg (V) har ifølge SF-formanden været for optaget af »at tælle udlændingestramninger og fejre det med kage«.

»Selvfølgelig er asylbehandling vigtigt, og det har den især været, da vi i 2015 så flere flygtninge komme til Danmark. Men integrationen drukner fuldstændigt i det fokus, og derfor vil et selvstændigt integrationsministerium være gavnligt,« siger Pia Olsen Dyhr.

Enhedslisten bakker op om SF’s forslag, som ifølge integrationsordfører Nikolaj Villumsen kan være et konkret og praktisk værktøj til at sikre, at der kommer fokus på vellykket integration.

»Der er i dag en konkurrence på Christiansborg om, hvem der kan være hårdest på asylområdet, og der er en stor fare for, at Socialdemokratiet kommer til at fortsætte med at deltage i det ræs efter et valg, hvor de får regeringsmagten. Her kan en ændring i forhold til ministerier være et skridt i den rigtige retning,« siger han.

Socialdemokratiets integrationsordfører, Mattias Tesfaye, er »meget enig« med SF, når de ønsker mere fokus på integrationsarbejdet. Han vil dog ikke komme ind på, om en øget integrationsindsats i en eventuel kommende rød regering skal ske igennem et helt nyt ministerium.

De Radikale oplever ligesom SF, at Danmark i dag reelt ikke har et integrationsministerium, siger integrationsordfører Sofie Carsten Nielsen. Hun mener dog, at det snarere er, fordi vi har en udlændinge- og integrationsminister, »der ikke synes optaget af emnet«.

»Derfor er jeg mere optaget af retningen og indholdet i politikken fremadrettet end af antal ministerier og ressortfordeling,« siger hun.

Socialpolitisk indsats

Pia Olsen Dyhr forestiller sig, at et nyt integrationsministerium blandt andet kan arbejde målrettet med at få flere unge mænd med ikkevestlig baggrund til at klare sig godt i uddannelsessystemet, så de kommer på niveau med de unge kvinder, ligesom ministeriet kunne have fokus på at løse kriminalitetsproblemet blandt ikkevestlige indvandrere.

»Det er de reelle problemer, vi skal have løst, og som kræver, at vi arbejder på at finde nogle håndtag. Og vi skal tage fat på det, der er faktabaseret i stedet for følelsesbaseret.«

– Inger Støjberg har haft fokus på asylstramninger, men hun har også været en af dem, der stod i spidsen for ghettoplanen, som også er et forsøg på at komme udfordringer med integrationen til livs, så det er jo ikke, fordi der ikke har været en integrationsindsats?

»Der er rigtigt, at der er dele i ghettoplanen, som også kommer til at løfte ting på integrationsområdet, men meget af det er lavet i andre ministerier. På integrationsområdet er der nogle ting, vi slet ikke taler om. Blandt andet den sociale indsats, som vi ved, kan rykke noget,« siger hun.

Pia Olsen Dyhr fremhæver lokale tiltag i Gellerupparken og Mjølnerparken som blandt andet mentorordninger og såkaldte lommepengejob for at få unge drenge væk fra gaden.

»Vi kan se, at der er nogle socialpolitiske indsatser, der virker. Men det er, som om vi håber, at man finder ud af det selv lokalt, uden at staten behøver at støtte dem. Og det er jo sådan noget, jeg tænker, at et integrationsministerium bør løse.«

»De skal ikke integreres«

Dansk Folkeparti ser omvendt ikke nogen grund til at oprette et selvstændigt integrationsministerium. Udlændinge- og integrationsordfører Martin Henriksen mener, at det er mest praktisk at have »alle reglerne for indvandring samlet ét sted«.

»Vi ser ikke nogen grund til, at vi har et ministerium, der målrettet skal sikre, at dem, der har fået asyl, bliver en del af det danske samfund – det er bestemt ikke vores kop te, al den stund at vi slet ikke synes, at de skal integreres – de skal sendes hjem,« siger Martin Henriksen.